Starfsfólk bandaríska sendiráðsins í Kólumbíu kvartar yfir svipaðri vanlíðan og vart hefur orðið á Kúbu og víðar. Málið hefur verið rannsakað árum saman, án árangurs.
Rannsókn er hafin í Kólumbíu á ástæðum þess að starfsfólk bandaríska sendiráðsins finnur fyrir ýmiss konar vanlíðan, líkri þeiri sem kom upp á Kúbu fyrir fimm árum. Engin skýring hefur fundist á málinu, þrátt fyrir ítarlegar rannsóknir.
Wall Street Journal greinir frá því að Philip Goldberg, sendiherra Bandaríkjanna í Bogota, hafi tilkynnt yfirboðurum sínum að starfsfólk sendiráðsins hafi greint frá ýmiss konar óþægindum að undanförnu, svo sem sársaukafullum sóni í eyrum, svima og þreytu. Lýsingunni þykir svipa til óþæginda sem sendiráðsfólk í Havana á Kúbu kvartaði yfir á árunum 2016 til '17. Þessa hefur orðið vart í fleiri sendiráðum Bandaríkjanna, svo sem í Vínarborg fyrr á þessu ári. Alls hafa um tvö hundruð manns látið vita af óþægindum af þessu tagi, sem sumir hafa glímt við mánuðum saman, einkum svima og síþreytu. Þau eru kölluð UHI eða Havana-heilkennið.
Þrátt fyrir ítarlegar rannsóknir hefur engin skýring fundist á þessum sjúkdómseinkennum. Ivan Duque, forseti Kólumbíu, staðfestir við New York Times að verið sé að rannsaka málið í samvinnu við bandarísk yfirvöld.
Starfsfólk bandaríska sendiráðsins í Kólumbíu kvartar yfir svipaðri vanlíðan og vart hefur orðið í sendiráðunum á Kúbu og víðar. Málið hefur verið rannsakað árum saman, án árangurs.